Didiza eis inhegtenisneming van melkboer se moordenaars | Landbou
Me. Thoko Didiza, minister van landbou, grondhervorming en landelike ontwikkeling, eis dat mnr. Werner Büchner (55), 'n Oos-Kaapse melkboer se moordenaars gevind en gearresteer moet word.
Me. Thoko Didiza, minister van landbou, grondhervorming en landelike ontwikkeling, eis dat die moordenaars van mnr. Werner Büchner, 'n Oos-Kaapse melkboer, opgespoor en in hegtenis geneem moet word. Werner sr., sy vrou, Estelle, en hul seun, Werner jr. (30), is Sondagaand in hul huis op die plaas Boslaagte naby Nanaga in die distrik Sarah Baartman deur drie gewapende mans aangeval.
Volgens sers. Majola Nkohli, polisiewoordvoerder, is Werner sr. in die bolyf geskiet. Werner jr., wat ook in die bolyf geskiet is, en Estelle ontvang tans mediese behandeling vir die beserings wat hulle in die aanval opgedoen het.
Hy sê die spesifieke omstandighede van die aanval tans onduidelik is.
"Ek doen 'n beroep op die polisie om alles moontlik te doen om te verseker dat die misdadigers wat hierdie sinlose en barbaarse daad gepleeg het, in hegtenis word," sê Didiza.
Sy bedank die plaaslike gemeenskap en ander belanghebbendes wat op die Büchners se noodoproep gereageer het.
Mnr. Bobby Stevenson, leier van die DA in die Oos-Kaapse wetgewer, sê die aanval op die Büchners is die derde soortgelyke aanval die afgelope drie weke in die distrik Sarah Baartman. "Die nuutste aanval beklemtoon opnuut die kwesbaarheid van ons landelike gemeenskappe. Die polisie moet alles moontlik doen om die misdadigers te vang."
Stevenson sê as aanvalle in dié distrik voortduur, kan dit 'n katastrofiese impak op landelike veiligheid en die lewensvatbaarheid van die landbousektor in die gebied hê. "Ons boere en landelike gemeenskappe verdien om in veiligheid te leef."
Stevenson versoek dat 'n landelike veiligheidsberaad vir die Oos-Kaap belê moet word. "Ons het werklike veranderinge nodig as ons die mense van die provinsie veilig gaan hou."
Elkeen met nuttige inligting word versoek om hul naaste polisiekantoor of Crime Stop by 08600 10111 te kontak.